एनोरेक्सिया से ग्रस्त लोग अपने वज़न को लेकर अत्यधिक चिंतित रहते हैं। अंडरवेट होते हुए भी उनके दिमाग में वज़न घटाने का फितूर सवार रहता है जिसके कारण वे खाने की मात्रा लगातार कम करते जाते हैं। इसके अलावा अपनी शारीरिक बनावट को लेकर भी वे इतने चिंतित रहते हैं कि भूख लगने के बावज़ूद खाने से बचने की कोशिश करते हैं। अपनी डाइट में प्रोटीन की मात्रा बहुत कम कर देते हैं और कैलरी बर्न करने के लिए आवश्यकता से अधिक एक्सरसाइज़ करते हैं। इस तरीके से उनका वज़न तेज़ी से घटने लगता है लेकिन यह स्थिति सेहत के लिए बहुत नुकसानदेह होती है। वैसे तो यह समस्या किसी को भी हो सकती है, पर ज्य़ादातर टीनएजर लड़कियां इसकी शिकार होती हैं। कई बार वज़न घटाने की यह जि़द उनके लिए जानलेवा भी साबित हो जाती है।